Loa

Ul loa zo ur benveg a dalv da zebriñ pe da evañ, pe da servij, boued tanav ha dourek. 

Er penn anezhi emañ ar seurt lestr bihan ma lakaer ur banne, er penn all emañ an troad, hir pe hiroc'h, da zerc'hel en dorn. 

 Gerdarzh 
Ur ger kozh eo, deuet eus an henvrezhoneg (a-raok ar bloavezh 1000), ha kar d'ar ger kembraek llwy.

 Loaioù 
A bep seurt loaioù zo, hervez ar pezh a reer gante. Dre vras ez eus re vras ha re vihan.
 loaioù bihan
 al loa d'evañ kafe
 al loa da zibriñ gwastilli
 al loa da gemer holen, a zo ur seurt loa-bod bihan, met re a bep seurt ment zo
 al loa da zebriñ kaviar, e koad-roz pe e korn, rak arabat dinaturiñ ar blaz gant metal
 al loa da servij an hualenn, plaen ha toull-didoull, ma vez lakaet un tamm sukr warni
 al loa da doullañ, a servij d'ober boulloù bihan gant patatez ha sukrin, 
 al loa hir, da lakaat er gwer hir, pa vez ezhomm da veskañ un evaj, 
 loaioù bras
 al loa da zebriñ soubenn
 al loa da servij skorn, tev ha don
 al loa-bod, brasoc'h c'hoazh, a vez laret eus ar gloge, met meur a loa-bod zo
 al loa gaotigell, evit kemer kaotigell eus podadoù bras, gant un draen ouzh an troad hir 
 al loa-sukrañ, un toull enni evit lezel ar sukr da dremen

 Istor 
Er ragistor e veze implijet kregen evel loaioù. 

Eus oadvezh ar maen hon eus loaioù graet en eskern hag en koad. 

En Hellaz kozh e veze debret vioù gant loaioù. 

E Roma gozh e oa anavezet al loa vras hag al loa vihan. E latin e veze lavaret cochlearium, ger deuet eus cochlea, "maligorn", met n'ouzer ket ha kregen maligorned implijet evel loaioù e oant pe loaioù da zebriñ maligorned.

E Breizh war ar maez e veze lakaet al loaioù, en koad, en ur pezh arrebeuri anvet marc'h-al-loaioù.

 Troiennoù 
 Lipat/lonkañ e loa : mervel, mont da Anaon
 Na c'houzout eus pe goad ober loaioù : na c'houzout petra ober ken,
 Sevel e loaioù da unan bennak : reiñ ur gentel da unan bennak.

Loa hir
Un droienn zo: Evit debriñ/koaniañ gant an diaoul eo ret kemer/kaout ul loa hir.
He c'havout a reer el lennegezh saoznek:
dindan pluenn Chaucer, e Canterbury Tales 
e  The Squire’s Tale : “Therfore bihooeth hire ful loong spoon/That shall ete with a feend.”'
dindan pluenn Shakespeare, e The comedy of Errors:
 Marry, he must have a long spoon that must eat with the devil.

 Kembre 
E Kembre e veze kinniget ul llwy cariad (loa karantez), d'ar plac'h karet .

Adalek ar  eo e vo lakaet loaioù war an daol d'an dud da zebriñ, rak a-raok ne servije nemet da veskañ ha servij ar boued dourek. 

 Sina 
E Sina e vez graet loaioù gant pri-gwenn.

 Pennadoù kar 
 fourchetez
 kontell
 kloge pe loa-bod
 loa-sil

Rummad:Binvioù-keginañ